**Ville Hostikka** (s. 21. maaliskuuta 1985 Lappeenranta) on suomalainen ammattilaisuransa päättänyt jääkiekkomaalivahti. Hostikka pelasi urallaan yhdeksän kautta SM-liigassa.

Ura
---

### Seuraura

#### SaiPan maalivahtiosastolla

Hostikka on Saimaan Pallon kasvatti. Hän puki ensimmäistä kertaa joukkueen pelipaidan ylleen SM-liigassa kaudella 2002–2003, jolloin Hostikka toimi luukkuvahtina yhdessä ottelussa. Philadelphia Flyers varasi hänet 193. pelaajana NHL:n varaustilaisuudessa 2003. Kaudella 2003–2004 Hostikka puki kolmeen otteluun.

Kaudeksi 2004–2005 Hostikka siirtyi Rauman Lukkoon, joiden A-nuorten ykkösmaalivahtina hän toimi. Hostikka oli myös kolmessa SM-liigaottelussa luukkuvahtina. Toukokuussa 2005 hän teki taas kasvattajaseuransa SaiPan kanssa kaksivuotisen SM-liigasopimuksen. Hostikasta tuli SaiPan kolmosmaalivahti sekä A-nuorten ykkösmaalivahti. Hän puki kaudella 2005–2006 yhteen SM-liigaotteluun. Kesäkuussa 2006 SaiPa vuoksasi Hostikan koko kauden 2006–2007 kattavalla sopimuksella Mestis-joukkue Forssan Palloseuraan, mutta hän palasi SaiPaan jo 16 pelaamansa ottelun jälkeen lokakuussa 2006, kun joukkueen ykkösmaalivahti Rob Zepp joutui pitkäksi aikaa sivuun. Hostikka toimi kakkosmaalivahtina Mikko Strömbergille. Hän torjui kauden aikana kuusi ensimmäistä SM-liigaotteluaan.

Hostikka aloitti kauden 2007–2008 SaiPan kolmosmaalivahtina. Hän jäi Iiro Tarkin ja Joni Puurulan varjoon ja haki pelintuntumaa Itävallan toiseksi korkeimmalta sarjatasolta Nationalligan VEU Feldkirchistä lokakuussa 2007, Mestis-joukkue Savonlinnan Pallokerhosta sekä Kalevan Pallosta kahden ottelun verran joulukuussa. Hostikka pelasi syyskaudella 2007 vain yhden SM-liigaottelun. Hän nousi tammikuussa 2008 SaiPan kakkosmaalivahdiksi, kun Puurula kaupattiin Jokereihin. Hostikka teki samalla joukkueen kanssa kolmivuotisen jatkosopimuksen. Kausina 2008–2009 ja 2009–2010 hän toimi SaiPan pääasiallisena kakkosmaalivahtina. Hostikka kävi joulukuussa 2008 kolmen ottelun lainalla Tanskan AL-Bank Ligaenissa pelanneen Frederikshavn White Hawksin joukkueessa, jota valmensi hänelle SaiPasta tuttu Heikki Mälkiä. Tammikuussa 2010 hän kävi yhteensä kolmen ottelun verran lainalla Mestis-joukkue Mikkelin Jukureissa.

Hostikka Oulun Kärppien maalilla.
#### Nousu Kärppien ykkösmaalivahdiksi

Syksyllä 2010 Hostikka pelasi kaksi ottelua SaiPassa. Hän kävi pelaamassa myös yhtä monta ottelua lainalla Mestis-joukkue TuTossa. Hostikka ja SaiPa purkivat sopimuksensa yhteisymmärryksessä marraskuussa 2010. Hän siirtyi jo samassa kuussa seitsemän ottelun mittaisella ja joulutaukoon ulottuneella try-out -sopimuksella Oulun Kärppiin, kun Petri Koivisto oli loukkaantunut. Hostikka sai sen päätteeksi loppukauden 2010–2011 kattaneen jatkosopimuksen. Hän nousi Koiviston ohi Kärppien pääasialliseksi vastuunkantajaksi ja kantoi joukkueen torjuntavastuun pudotuspeleissä. Hostikan torjuntaprosentti oli runkosarjassa yhteensä 15 ottelussa 93,5, joka oli SM-liigan toiseksi paras JYPin Joni Myllykosken jälkeen.

Huhtikuussa 2011 Hostikka teki kaksivuotisen jatkosopimuksen Kärppien kanssa. Huhtikuussa Kärpät myös hankki uudeksi ykkösmaalivahdikseen Iiro Tarkin, joka teki kuitenkin jo toukokuussa NHL-sopimuksen kaudeksi 2011–2012. Näin ollen Hostikka aloitti kautensa Kärppien ykkösmaalivahtina, kuului syyskauden positiivimpiin yllättäjiin ja pystyi vakiinnuttamaan paikkansa joukkueen selkeänä ykkösmaalivahtina. Tammikuussa 2012 Kärpät hankki kuitenkin yllättäen uudeksi ykkösmaalivahdikseen Johan Backlundin, vaikka maalivahtipeli kuului joukkueen vahvimpiin osa-alueisiin. Kärppien päävalmentaja Hannu Aravirta perusteli uuden maalivahdin hankintaa:

> »Syksyllä tehtiin Hostikan kanssa sopimus ajatuksella, että hän on toinen pelaava maalivahti. Sopimuksessa sovittiin se, että ilman loukkaantumisia sun muita taataan se, että Hostikka pelaa vähintään 15 peliä. Silloin tehtiin myös Tarkin kanssa sopimus, mutta hän sai mahdollisuuden Anaheimin organisaatiossa. Olin jo ennen Tarkin lähtöä ilmoittanut Hostikalle sen, että ei missään nimessä tulla väkisin hankkimaan ketään, vaan aika näyttää mitä tapahtuu.» 
> 
> 

Backlund puolestaan kertoi:

> »Kuulin, että täällä on kaksi nuorta maalivahtia ja että he ovat pelanneet hyvin viimeisten pelien aikana. Sitä he kertoivat ja sanoivat, että haluavat kokeneen maalivahdin mukaan. Minun pitää pelata hyvin ja tällä tasolla se pelaa, joka on sillä hetkellä parhaalla tasolla. Minun mielestäni se on hyvä tilanne, että nyt on kolme maalivahtia, jotka kilpailevat peliajasta.» 
> 
> 

Hostikka pelasi kauden aikana lopulta 33 runkosarja- ja yhden playoff-ottelun, kevätkaudella kuitenkin yhteensä vain neljä. Hän ei jatkanut Kärpissä enää kaudella 2012–2013, vaan siirtyi vuoden mittaisella sopimuksella KHL-seura HC Slovan Bratislavaan. Hostikka pelasi siellä syyskaudella vain yhden runkosarja- ja neljä European Trophy -ottelua ja hän jäi selkeästi Jaroslav Janusin ja Branislav Konrádin varjoon. Vuodenvaihteessa Hostikan sopimus Slovanin kanssa purettiin yhteisymmärryksessä. Tammikuussa 2013 hän siirtyi loppukaudeksi Turun Palloseuran maalinsuulle paikkaamaan Antero Niittymäen loukkaantumisen jättämää aukkoa. Hän toimi pääasiallisena kakkosmaalivahtina Atte Engrenille ja torjui viisi ottelua. Maaliskuussa 2013 Hostikka teki vuoden mittaisen jatkosopimuksen TPS:n kanssa. Kaudella 2013–2014 hän toimi Fredrik Norrenan aisaparina, mutta Hostikan kausi osoittautui kuitenkin pettymykseksi ja hänen otteensa 18 pelaamassaan runkosarjaottelussa olivat hyvin epätasaisia.

Kaudeksi 2014–2015 Hostikka siirtyi vuoden mittaisella sopimuksella SM-liigan nousijajoukkue Vaasan Sportiin, jossa hän pelasi lähinnä Hannu Toivosen kakkosmaalivahtina 20 ottelua. Helmikuussa 2016 Hostikka siirtyi loppukauden 2015–2016 kattavalla sopimuksella Suomi-sarjajoukkue Imatran Ketterään oltuaan alkukauden ilman sopimusta. Hänet hankittiin loukkaantuneen Joonas Toivosen tilalle. Hostikka voitti kauden päätteeksi Suomi-sarjan hopeaa. Ville Hostikka lopetti uransa tuohon kauteen. 

### Maajoukkueura

Hostikka on torjunut urallaan yhteensä 34 poikien maaottelua. Hän edusti Suomea alle 18-vuotiaiden MM-kilpailuissa vuonna 2003, mutta Hostikka toimi koko turnauksen ajan kakkosmaalivahtina Eero Kilpeläiselle, eikä hän saanut torjuntavastuuta.

Tilastot
--------

|   |   | Runkosarja |   | Pudotuspelit |   |
| --- | --- | --- | --- | --- | --- |
| Kausi | Joukkue | Liiga | O | V | H | T | MIN | PM | NP | PMK | TP% | O | V | H | MIN | PM | NP | PMK | TP% |
| 2006–2007 | FPS | Mestis | 16 |  |  |  | 916 |  |  | 3.93 | 89,9 | – | – | – | – | – | – | – | – |
|  | SaiPa | SM-liiga | 6 | 3 | 0 | 2 | 334 | 6 | 12 | 1.08 | 95,2 | – | – | – | – | – | – | – | – |
| 2007–2008 | SaPKo | Mestis | 2 |  |  |  | 118 |  |  | 3.56 | 88,1 | – | – | – | – | – | – | – | – |
|  | VEU Feldkirch | ÖNL | 10 |  |  |  |  |  |  | 1.89 | 93,7 | – | – | – | – | – | – | – | – |
|  | KalPa | SM-liiga | 2 | 0 | 1 | 1 | 122 | 8 | 0 | 1.98 | 93,4 | – | – | – | – | – | – | – | – |
|  | SaiPa | SM-liiga | 8 | 3 | 1 | 4 | 481 | 32 | 0 | 2.40 | 91,5 | – | – | – | – | – | – | – | – |
| 2008–2009 | Frederikshavn White Hawks | Tanska | 3 |  |  |  | 176 | 10 | 0 | 3.41 | 85,3 | – | – | – | – | – | – | – | – |
|  | SaiPa | SM-liiga | 14 | 3 | 1 | 8 | 713 | 37 | 1 | 3.06 | 90,4 | – | – | – | – | – | – | – | – |
| 2009–2010 | Jukurit | Mestis | 3 |  |  |  | 185 |  | 1 | 0.97 | 96,9 | – | – | – | – | – | – | – | – |
|  | SaiPa | SM-liiga | 21 | 4 | 1 | 12 | 1062 | 56 | 2 | 3.16 | 90,9 | – | – | – | – | – | – | – | – |
| 2010–2011 | SaiPa | SM-liiga | 3 | 1 | 0 | 1 | 147 | 7 | 0 | 2.85 | 92,5 | – | – | – | – | – | – | – | – |
|  | TuTo | Mestis | 2 |  |  |  | 120 |  | 0 | 1.50 | 94,3 | – | – | – | – | – | – | – | – |
|  | Kärpät | SM-liiga | 15 | 7 | 5 | 2 | 865 | 28 | 2 | 1.94 | 93,5 | 3 | 1 | 2 | 199 | 8 | 0 | 2.41 | 92,9 |
| 2011–2012 | Kärpät | SM-liiga | 33 | 14 | 14 | 4 | 1949 | 74 | 2 | 2.28 | 92,1 | 1 | 0 | 1 | 38 | 1 | 0 | 1.57 | 95,2 |
| 2012–2013 | HC Slovan Bratislava | KHL | 1 | 0 | 1 | 0 | 59 | 4 | 0 | 4.02 | 83,3 | – | – | – | – | – | – | – | – |
|  | TPS | SM-liiga | 5 | 1 | 3 | 1 | 285 | 13 | 0 | 2.74 | 91,3 | – | – | – | – | – | – | – | – |
| 2013–2014 | TPS | SM-liiga | 18 | 0 | 8 | 6 | 955 | 49 | 0 | 3.08 | 91,0 | – | – | – | – | – | – | – | – |
| 2014–2015 | Sport | SM-liiga | 20 | 2 | 12 | 4 | 1021 | 59 | 0 | 3.47 | 89,9 | – | – | – | – | – | – | – | – |
| 2015–2016 | Ketterä | Suomi-sarja | 3 |  |  |  |  | 6 |  | 2.00 | 92,9 | 5 |  |  |  | 11 |  | 2.15 | 92,4 |

Lähteet
-------

* Ville Hostikka The Internet Hockey Databasessa (englanniksi)
* Ville Hostikka *Elite Prospects*. Everysport Media Group AB.  (englanniksi)
* Player Bio – Ville Hostikka (englanniksi)

### Viitteet

1. ↑  Stenius, Ari: Ville Hostikka ja hole-in-one!  19.9.2011. Oulun Kärpät Oy. Viitattu 3.6.2015.
2. 1 2 3  Ville Hostikka *Elite Prospects*. Everysport Media Group AB.  (englanniksi)
3. ↑  Ville Hostikka palaa SaiPaan  31.5.2005. Jatkoaika.com. Viitattu 25.1.2011.
4. ↑  Maalivahti Hostikka lainasopimuksella Forssaan  27.6.2006. Jatkoaika.com. Viitattu 25.1.2011.
5. ↑  Zepp olkaleikkaukseen, Rönnberg sivussa *Urheilulehti*.  20.11.2006. A-lehdet Oy. Viitattu 25.1.2011.
6. ↑  Ville Hostikka Itävaltaan  24.10.2007. Jatkoaika.com. Viitattu 25.1.2011.
7. ↑  Ville Hostikka viikoksi KalPaan  17.12.2007. Jatkoaika.com. Viitattu 25.1.2011.
8. ↑  Puurula siirtyy Jokereihin, Hostikka jatkaa SaiPassa  15.1.2008. Jatkoaika.com. Viitattu 25.1.2011.
9. ↑  Ville Hostikka Mälkiälle lainaan  8.12.2008. Jatkoaika.com. Viitattu 25.1.2011.
10. ↑  Hostikka ja Pohl lainalle Mikkeliin  20.1.2010. Jatkoaika.com. Viitattu 25.1.2011.
11. ↑  Jukureille vahvistuksia SaiPasta  26.1.2010. Jatkoaika.com. Viitattu 25.1.2011.
12. ↑  Hostikka lainalle TuToon  14.10.2010. Jatkoaika.com. Viitattu 25.1.2011.
13. ↑  SaiPan ja Ville Hostikan tiet eroavat  9.11.2010. Jatkoaika.com. Viitattu 25.1.2011.
14. ↑  Hostikka Kärppien maalille  25.11.2010. Jatkoaika.com. Viitattu 25.1.2011.
15. ↑  SaiPan ja Ville Hostikan tiet eroavat  13.12.2010. Jatkoaika.com. Viitattu 25.1.2011.
16. ↑  Kärpät vahvistuu Tarkilla ja Haatajalla  27.4.2011. Jatkoaika.com. Viitattu 27.4.2011.
17. ↑  Väisänen, Matti: Hostikka löysi itseluottamuksensa  30.9.2011. Jatkoaika.com. Viitattu 17.6.2012.
18. ↑  Onnela, Janne: Pettikö Kärppien pokka?  6.1.2012. Jatkoaika.com. Viitattu 17.6.2012.
19. ↑  Savonen, Ilari: Aravirta: "Paras pelaa"  9.1.2012. Jatkoaika.com. Viitattu 17.6.2012.
20. ↑  Savonen, Ilari: Johan Backlund lähtee nöyrästi taistelemaan peliajasta  9.1.2012. Jatkoaika.com. Viitattu 17.6.2012.
21. ↑  Hostikka jättää Kärpät  21.6.2012. Jatkoaika.com. Viitattu 27.6.2012.
22. ↑  KHL-seura näytti ovea suomalaisvahdille  2.1.2013. MTV Oy.  Arkistoitu 29.9.2018. Viitattu 3.6.2015.
23. ↑  TPS vahvistaa maalivahtiosastoaan  17.1.2013. Jatkoaika.com. Viitattu 3.6.2015.
24. ↑  TPS solmi jatkosopimuksia ja täydensi valmennusta  28.3.2013. Jatkoaika.com. Viitattu 3.6.2015.
25. ↑  Silvennoinen, Markku: TPS:n pelaaja-arvostelut 2013–2014  9.5.2014. Jatkoaika.com. Viitattu 3.6.2015.
26. ↑  Hostikka tukkimaan Sportin maalinsuuta  28.7.2014. Jatkoaika.com. Viitattu 3.6.2015.
27. ↑  Ketterä hankki maalilleen Liiga-kokemusta  28.7.2014. Jatkoaika.com. Viitattu 4.2.2016.
28. ↑  Ville Hostikka at eliteprospects.com *www.eliteprospects.com*. Viitattu 28.9.2018. (englanniksi)
29. ↑  Ville Hostikka ei tullut Ouluun vain hätäavuksi  26.11.2010. Kaleva Oy.  Arkistoitu 2.12.2010. Viitattu 25.1.2011.